**Cântecul - descântecul (2012)**

*Roberto Kuzmanovic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Norii se-aștern precum ceața deasă, seara

Peste câini, peste oameni, cântă în gând fanfara

În trupurile goale vin ţigănci cu ghiocuri

Pădurea e tristă, frunzele ard în focuri

Ielele fac și valuri, și vânt, când purced ca să cânte

Dansează nebune peste vârfuri de munte,

Hore stranii – descântec – împrejur nălucirii,

Se leagă-mpreună împotriva uimirii

O aspră vrăjitoare prepară licori și licori,

Face vrăji înțelese pe-nnoptat doar de nori

Că doar norii-s aproape de sfinți și de zei

Ce-și doresc pe ascuns roluri de dumnezei

Ce citesc nu în palme, mici destine de râme,

Devenind prea curând niște sumbre postume

Ielelor, ce-ați făcut, ce-ați adus printre noi

Aiureli nenăscute înspre ziua de-apoi

Pentru cel avortat din prea sumbra, grea, ceață

Nu există nicicum moartea de după viață...